Încă o lovitură pe piața serviciilor de televiziune și de telecomunicații din România. Grupul Digi RCS-RDS și grupul Clever Media anunță achiziționarea rețelei Telekom România Mobile Communication S.A de la Hellenic Telecomunication Organization S.A.
Compania Telekom România Mobile Communication S.A va fi cumpărată de Digi România și de compania Clever Media – deținută de omul de faceri Adrian Tomaș. Tranzacția se va efectua prin West Network Invest S.R.L – care va prelua 99,9999994% din Telekom România.
Încă de acum un an, Adrian Tomaș – deținătorul grupului Clever Media, grup care cuprinde televiziunile Prima TV, Prima Sport, Prima News, Profit News, Agro Tv, își exprima dorința de a prelua Telekom România Mobile, proiect care este în lucru de peste 3 ani.
”Este un proiect la care eu și colegii mei muncim de peste 2-3 ani, de când Telekom și-a manifestat intenția de a ieși de pe piața din România. În tot acest interval a existat un proces competitiv extrem de dur pentru această achiziție, noi fiind implicați în competiție cu branduri extrem de puternice care au dorit să preia Telekom Mobile”, spunea Adrian Tomaș, conform profit.ro.
Potrivit unui comunicat de pe site-ul Bursei de Valori București, Tranzacția este condiționată de mai multe aspecte. Conform înțelegerii dintre acționarii West Network Invest S.R.L, în cazul în care tranzacția este finalizată, Telekom urmează să rămână pe piața din România ca operator independent de telecomunicații.
”Acorduri încheiate de Digi Romania S.A. (denumită anterior RCS & RDS S.A.), filiala din România a Societății. Societatea informează piața că, în data de 27 mai 2024, Digi România S.A. („Digi”) a încheiat un acord de principiu privind principalii termeni și condiții pentru achiziționarea de către West Network Invest S.R.L, un vehicul investițional deținut majoritar de către Digi și minoritar de către grupul Clever Media, a unei dețineri de 99,9999994% din capitalul social al Telekom România Mobile Communications S.A. („Telekom România Mobile”) de la Hellenic Telecommunications Organization S.A. („Tranzacția”).
Încheierea Tranzacției este condiționată de mai multe aspecte, printre care finalizarea analizei de due diligence, obținerea aprobărilor necesare de la autoritățile competente și finalizarea și semnarea documentației aferentă Tranzacției. Conform înțelegerii dintre acționarii West Network Invest S.R.L., în cazul în care Tranzacția este finalizată, Telekom România Mobile urmează să rămână în piață ca operator independent de telecomunicații.”, anunță, pe site-ul Bursei de Valori București, Serghei Bulgac, director general al Digi România.